《歌者十二首》
唐代·司空图

追逐翻嫌傍管弦，金钗击节自当筵。

风霜一夜燕鸿断，唱作江南袚禊天。

玉树花飘凤失栖，一声初压管弦低。

清回烦暑成潇洒，艳逐寒云变惨凄。

十斛明珠亦易拚，欲兼人艺古来难。

五云合是新声染，熔作琼浆洒露盘。

不似新声唱亦新，旋调玉管旋生春。

愁肠隔断珠帘外，只为今宵共听人。

十年逃难别云林，暂辍狂歌且听琴。

转觉淡交言有味，此声知是古人心。

五柳先生自识微，无言共笑手空挥。

胸中免被风波挠，肯为螳螂动杀机。

风霜寒水旅人心，几处笙歌绣户深。

分泊一场云散后，未胜初夜便听琴。

自怜眼暗难求药，莫恨花繁便有风。

桃李更开须强看，明年兼恐听歌聋。

白云深处寄生涯，岁暮生情赖此花。

蜂蝶绕来忙绕袖，似知教折送邻家。

重九仍重岁渐阑，强开病眼更登攀。

年年认得酣歌处，犹恐招魂葬故山。

绕壁依稀认写真，更须粉绘饰羸身。

凄凉不道身无寿，九日还无旧会人。

鹤氅花香搭槿篱，枕前蛩迸酒醒时。

夕阳似照陶家菊，黄蝶无穷压故枝。

作者简介：司空图（837～908）晚唐诗人、诗论家。字表圣，自号知非子，又号耐辱居士。祖籍临淮（今安徽泗县东南），自幼随家迁居河中虞乡（今山西永济）。唐懿宗咸通十年（869年）应试，擢进士上第，天复四年（904年），朱全忠召为礼部尚书，司空图佯装老朽不任事，被放还。后梁开平二年（908年），唐哀帝被弑，他绝食而死，终年七十一岁。司空图成就主要在诗论，《二十四诗品》为不朽之作。《全唐诗》收诗三卷。